411บจ.จัดประชุมผู้ถือหุ้นผ่านเกณฑ์ประเมินคุณภาพ
บริษัทจดทะเบียน 411 บริษัท หรือเกือบ 90% ของ บจ. ทั้งหมดได้รับการประเมินผลตามโครงการประเมินคุณภาพการจัดประชุมผู้ถือหุ้นสามัญประจำปี (AGM) ของปี 2553 ในระดับ &#8220;ดี&#8221; ขึ้นไป
29 ก.ย. 2553

บริษัทจดทะเบียน 411 บริษัท หรือเกือบ 90% ของ บจ. ทั้งหมดได้รับการประเมินผลตามโครงการประเมินคุณภาพการจัดประชุมผู้ถือหุ้นสามัญประจำปี (AGM) ของปี 2553 ในระดับ “ดี” ขึ้นไป 
นายวสันต์  เทียนหอม ผู้ช่วยเลขาธิการอาวุโส  ก.ล.ต. กล่าวว่า ก.ล.ต. ได้ให้การสนับสนุนและติดตามการดำเนินโครงการนี้มาตั้งแต่ปี 2549 และเห็นว่าคุณภาพการจัด AGM ของบริษัทจดทะเบียน (บจ.) ส่วนใหญ่มีการพัฒนาขึ้นอย่างต่อเนื่อง จะเห็นได้ชัดจากผลการประเมินที่ดีขึ้นทุกปี โดยในปี 2553 นี้ ผลการประเมินในภาพรวมดีขึ้น ซึ่งส่วนหนึ่งเป็นผลมาจากการที่ บจ. ส่วนใหญ่ปรับปรุงเรื่องการจัดเตรียมเอกสารการประชุมผู้ถือหุ้นและการเผยแพร่ข้อมูลให้ผู้ถือหุ้นทราบล่วงหน้า โดยคำนึงถึงสิทธิพื้นฐานของผู้ถือหุ้นมากขึ้น ทั้งนี้ ผลการประเมินในส่วนนี้มีคะแนนเฉลี่ยเกิน 75% นับได้ว่าอยู่ในระดับที่น่าพอใจ ซึ่งแสดงให้เห็นถึงความตั้งใจของ บจ. ที่ให้ความสำคัญกับเรื่องสิทธิของผู้ถือหุ้นมากขึ้น
นายสรรเสริญ  นิลรัตน์ นายกสมาคมส่งเสริมผู้ลงทุนไทย กล่าวว่า สมาคมส่งเสริมผู้ลงทุนไทยได้รับความร่วมมือเป็นอย่างดีจาก บจ. ทุกแห่งเช่นเดียวกับปีที่ผ่านมา โดยในปีนี้สมาคมฯ ได้ส่งอาสาพิทักษ์สิทธิเข้าร่วมประชุม AGM ของ บจ. ทั้งสิ้นประมาณ 290 บริษัท  ซึ่งจากการประเมินผลปรากฏว่า จำนวน บจ. ที่ได้ผลประเมินเต็ม 100 คะแนน มีจำนวนสูงถึง 63 บริษัท หรือคิดเป็น 13% ของจำนวน บจ. ทั้งหมด เพิ่มขึ้นจากปีก่อนที่มีจำนวน 41 บริษัท หรือคิดเป็น 8%  แสดงให้เห็นถึงความพยายามของ บจ. ในการพัฒนาเรื่องการจัดประชุมอย่างจริงจัง  
สำหรับในอนาคตสมาคมฯ มีความตั้งใจที่จะพัฒนาคุณภาพของอาสาพิทักษ์สิทธิ และเพิ่มน้ำหนักในการวิเคราะห์ข้อมูลและการทำรายการของ บจ. ในเชิงลึก โดยสมาคมฯ อยู่ระหว่างการศึกษาและเตรียมความพร้อมของระบบงานเพื่อรองรับการดำเนินงานด้านนี้ให้มีประสิทธิภาพและสามารถสื่อให้ผู้ลงทุนได้ทราบอย่างรวดเร็ว  ทั้งนี้ เพื่อให้ผู้ลงทุนสามารถปกป้องประโยชน์และสิทธิของตนได้อย่างเหมาะสมและทันเวลา
นายอนนต์  สิริแสงทักษิณ นายกสมาคมบริษัทจดทะเบียนไทย กล่าวว่า สมาคมบริษัทจดทะเบียนไทยได้ให้ความสำคัญเป็นอย่างยิ่งกับการกำกับดูแลกิจการที่ดีของ บจ. ซึ่งเป็นหนึ่งในนโยบายหลักของสมาคมฯ โดยการจัดประชุมสามัญผู้ถือหุ้นของ บจ. เป็นกิจกรรมหนึ่งที่สะท้อนภาพลักษณ์และการดำเนินการที่เป็นไปตามหลักการกำกับดูแลกิจการที่ดีอย่างแท้จริง นอกจากนี้ สมาคมฯ ยังได้รับความร่วมมือจากหลายองค์กรที่เกี่ยวข้อง รวมถึงชมรมเลขานุการบริษัทไทยที่ได้ร่วมสนับสนุนและส่งเสริมนโยบายการกำกับดูแลกิจการที่ดีของ บจ. ด้วยการแลกเปลี่ยนประสบการณ์และให้ความรู้กับเลขานุการบริษัท และผู้ปฏิบัติงานที่เกี่ยวข้อง เพื่อเป็นแนวทางในการปฏิบัติงานอย่างมีประสิทธิภาพ อีกทั้งเป็นการส่งเสริมให้มาตรฐานการกำกับดูแลกิจการที่ดีของ บจ. เป็นไปตามมาตรฐานสากลมากยิ่งขึ้น
โครงการประเมินคุณภาพการจัดประชุมผู้ถือหุ้นสามัญประจำปี (AGM) ของ บจ. เป็นความร่วมมือระหว่าง ก.ล.ต.  สมาคมส่งเสริมผู้ลงทุนไทย และสมาคมบริษัทจดทะเบียนไทย โดยได้ดำเนินการเป็นประจำทุกปีตั้งแต่ปี 2549  โดย ก.ล.ต. ได้มอบหมายให้สมาคมส่งเสริมผู้ลงทุนไทยรับผิดชอบดำเนินโครงการนี้อย่างเต็มรูปแบบตลอดโครงการตั้งแต่ปี 2552